Um sex þúsund tonn hafa komið til bræðslu og frystingar hjá HB Granda á Akranesi það sem af er þessari vertíð , en unnið hefur verið á vöktum frá síðasta sunnudegi . Þau skip sem hafa landað loðnu á Akranesi á vertíðinni eru Ingunn , Lundey , Víkingur , Faxi og Finnur fríði frá Færeyjum . Þetta kemur fram á heimasíðu Verkalýðsfélags Akraness . Starfsmenn bræðslunnar á Akranesi voru orðnir langeygir eftir loðnunni , en törnin sem jafnan er á vertíðinni er vel þegin uppbót . En það er ekki aðeins mikið að gera hjá bræðsluköllunum heldur einnig hjá fleiri starfsmönnum HB Granda , sem unnið hafa sleitulaust á vöktum við loðnufrystingu síðustu daga . Sigursteinn Hákonarson verksmiðjustjóri segir að vel hafi gengið , bæði í bræðslunni , hrognatökunni og í frystingunni og góð stemning meðal starfsmanna . Í bræðslunni og við löndun eru um 15 manns að vinna á tvískiptum vöktum , en að sögn Sigursteins eru mun fleiri að vinna við frystinguna , líklega á þriðja tuginn . Sigursteinn segir að því miður sé útlit fyrir stutta vertíð að þessu sinni , ef ekki verði bætt við kvótann verði vertíðin á enda undir næstu helgi .